
Institut za javno zdravlje Vojvodine organizuje 11. Festival mentalnog zdravlja od 10. do 20. oktobra, uz podršku Pokrajinskog sekretarijata za zdravstvo.
RT Vojvodina 1 – Dobro jutro Vojvodino
Pokrajinski sekretarijat za poljoprivredu, šumarstvo i vodoprivredu izdvaja dva miliona dinara za sufinansiranje kontrole i sertifikacije organske proizvodnje.
RT Vojvodina 1 – Dobro jutro Vojvodino
Uz podršku Pokrajine izgrađena su postrojenja za prečišćavanje vode u Grabovcima i Klenku, namenjena kvalitetnijem vodosnabdevanju tri sela.
Sremska TV - Šid – Novosti, Sremska TV
Predstavljen je projekat rekonstrukcije prelaza Bački Breg–Santovo, vredan više od tri miliona evra, radi bržeg protoka putnika i robe između Srbije i Mađarske.
Radio Novi Sad 1 – Novosti, Novosadska TV – Objektiv 19

Psihološkinja Instituta za javno zdravlje Vojvodine Dragica Jovišević Popović najavila je 11. Festival mentalnog zdravlja, koji će od 10. do 20. oktobra biti održan u Novom Sadu, Subotici, Somboru, Zrenjaninu, Pančevu i, prvi put, Pirotu. Institut organizuje festival sa brojnim partnerima, uz podršku Grada Novog Sada, Pokrajinskog sekretarijata za zdravstvo i Evropske kuće Novi Sad. Tema je „Sloboda, sigurnost i mentalno zdravlje“, a slogan „Sigurni u nesigurnom svetu“.

U Novom Sadu planirana su 42 besplatna događaja za sve generacije, uključujući tribine, radionice, filmske projekcije, koncerte i šetnje u prirodi. Posebna pažnja posvećena je inkluziji, marginalizovanim grupama i razvoju usluga u zajednici. Sagovornica je naglasila značaj uvažavanja iskustava osoba sa teškoćama u mentalnom zdravlju pri oblikovanju usluga i potrebu za stručnom podrškom.

U pregledu dnevne štampe preneta je vest Dnevnika da Pokrajinski sekretarijat za poljoprivredu, šumarstvo i vodoprivredu izdvaja ukupno dva miliona dinara za sufinansiranje troškova kontrole i sertifikacije organske proizvodnje u AP Vojvodini u 2026. godini. Sredstva su namenjena registrovanim poljoprivrednim proizvođačima koji žele da proizvode plasiraju kao organske. Rok za prijavljivanje je 6. novembar, a minimalni iznos podrške 10.000 dinara.

Preneta je i informacija da su prostorni planovi područja posebne namene za koridore Kula–Bogojevo i Bašaid–Srpska Crnja na ranom javnom uvidu do 19. oktobra. Njihova izrada pokrenuta je na osnovu odluka Skupštine Vojvodine, radi povezivanja Bačke i Banata sa brzom saobraćajnicom „Osmeh Vojvodine“ i graničnim prelazima prema Hrvatskoj i Rumuniji.

Puštanjem u rad fabrike vode u Grabovcima unapređuje se vodosnabdevanje Grabovaca i Vitojevaca, gde kvalitet vode godinama nije bio zadovoljavajući. U izgradnju dva postrojenja, u Grabovcima i Klenku, uloženo je oko 126 miliona dinara bez PDV-a, uz podršku Pokrajinske vlade i Pokrajinskog sekretarijata za poljoprivredu, šumarstvo i vodoprivredu. Opština je finansirala PDV.

Prečišćavanje obuhvata mikrofiltraciju, dezinfekciju i uklanjanje arsena, nakon čega se voda skladišti u rezervoarima i pumpama šalje potrošačima. Postrojenja su u probnom radu, a prema informacijama prenetim iz javnog preduzeća Vodovod kvalitet vode odgovara očekivanjima. Projekat treba da obezbedi stabilnije i bezbednije vodosnabdevanje Grabovaca, Vitojevaca i Klenka.

U Novom Sadu predstavljen je projekat proširenja graničnog prelaza Bački Breg–Santovo, koji Evropska unija sufinansira kroz IPA program saradnje Srbije i Mađarske. Modernizacija treba da omogući teški teretni saobraćaj i uspostavi treću ključnu rutu između dve zemlje, uz Horgoš i Kelebiju. Predviđeno je 12 traka, po četiri za putnički i dve za teretni saobraćaj u svakom smeru.

Predsednik Skupštine AP Vojvodine Balint Juhas naglasio je značaj projekta za regionalnu povezanost i saradnju dve zemlje. Bački Breg je početna tačka buduće brze saobraćajnice „Osmeh Vojvodine“, koja će preko Sombora, Kule, Vrbasa i Srbobrana povezivati ovaj deo Vojvodine sa Rumunijom. Direktor Zavoda za urbanizam Vojvodine Predrag Knežević najavio je završetak projekta za izvođenje radova do kraja oktobra. Novosadska TV navodi ukupan budžet od 3.064.650 evra i da je u prethodnoj fazi pribavljena građevinska dozvola.

